Woodward haal heuningkwas vir Rooi Drake uitGareth Anscombe se suksesvolle doelskop het die wedstryd vir Wallis beklink. Foto: Twitter . Wallis het die afgelope Saterdag ’n geskiedkundige oorwinning in Bloemfontein behaal. Die Rooi Drake het vir die eerste keer op Suid-Afrikaanse bodem met die Springbokke afgereken toe hulle die tweede toets met 13 – 12 beklink het. En een van die besoekers se grootste rasieleiers is ongetwyfeld sir Clive Woodward. Die voormalige Engeland-afrigter het al geruime tyd sy mes vir die Springbokke in en van Rassie Erasmus se waterkaskenades tot die spelpatroon het al onder sy rubriekskrywerspen deurgeloop. Nou het hy egter die gifpen vir die heuningkwas verruil om Wallis se oorwinning te beskryf. “Wallis het dinge uitstekend omgekeer. Hulle het baie sleg in die afgelope Sesnasiesreeks vertoon, maar om die wêreldkampioenspan in hul agterplaas te klop is ’n merkwaardige prestasie,” het Woodward in die Daily Mail geskryf. Ondanks die feit dat Jacques Nienaber (Springbokafrigter) 14 veranderinge aan sy beginspan aangebring het, meen die Engelsman dat Wallis steeds met ’n gedugte span afgereken het. “Daar is diegene wat sal sê dat Wallis nou ’n beter kans gestaan het om die toets te wen, maar hulle moes steeds kragte teen spelers soos Eben Etzebeth en Handré Pollard meet. Boonop sal enige span trots wees om iemand soos André Esterhuizen – die beste speler in die Engelse Premierliga – in hul geledere te hê.” “Mooi so, Wallis. Gaan wen nou die reeks.” Sir Clive Woodward. (Foto Twitter @rugbyincanada) Hy is ook in sy noppies met die Europese spanne se oorheersing van die Suidelike Halfrond in die afgelope naweek se wedstryde. “Dit was ’n groot adrenalieninspuiting vir rugby in die Noordelike Halfrond. Engeland, Ierland, Wallis en Skotland het onder meer met Australië, Nieu-Seeland, Suid-Afrika en Argentinië weg van die huis afgereken. Dit is ’n groot prestasie vir hierdie spanne en behoort dinge in volgende jaar se Wêreldbeker-toernooi selfs meer interessant te maak.” Intussen sal Alex Cuthbert – die reuse- Walliese agterspeler – die derde en beslissende toets met ’n skouerbesering misloop, terwyl daar ook oor die fiksheid van Dan Biggar gesweet word. Die Springbokspan vir die Kaapstad-wedstryd word later vandag aangekondig.